ต้องยืน 1,335 ให้ได้ก่อน!
*ประเด็นที่มีการพูดคุยกันมากสุดเวลานี้เป็นเรื่องของทิศทางตลาดหุ้นไทยจะเดินไปทางไหน ? เพราะการขยับขึ้นวันละนิดวันละหน่อยของดัชนี จนล่าสุดขึ้นมาปิดที่ระดับ 1,326.81 จุด บวกไป 4.26 จุด ด้วยมูลค่าการซื้อขาย 5.21 หมื่นล้านบาท จึงมีความหวังที่จะได้เห็นการตั้งฐานใหม่ที่สูงขึ้นกว่าเดิม ซึ่งเป็นเรื่องที่ชาวหุ้นสายเทคนิคเม้าท์กันให้แซ่ดหลายรอบ แต่ยังไม่มีผลสัมฤทธิ์ที่ออกมาเป็นรูปธรรมเสียทีเจ้าค่ะ
27 ส.ค. 2563

เจาะกระดาน : โมนิก้าและทีมงาน
*ประเด็นที่มีการพูดคุยกันมากสุดเวลานี้เป็นเรื่องของทิศทางตลาดหุ้นไทยจะเดินไปทางไหน ? เพราะการขยับขึ้นวันละนิดวันละหน่อยของดัชนี จนล่าสุดขึ้นมาปิดที่ระดับ 1,326.81 จุด บวกไป 4.26 จุด ด้วยมูลค่าการซื้อขาย 5.21 หมื่นล้านบาท จึงมีความหวังที่จะได้เห็นการตั้งฐานใหม่ที่สูงขึ้นกว่าเดิม ซึ่งเป็นเรื่องที่ชาวหุ้นสายเทคนิคเม้าท์กันให้แซ่ดหลายรอบ แต่ยังไม่มีผลสัมฤทธิ์ที่ออกมาเป็นรูปธรรมเสียทีเจ้าค่ะ
*ด้วยเหตุนี้ถึงทำให้ “โมนิก้า” ต้องออกมาบอกเล่ารายละเอียดต่าง ๆ เพื่อประเมินความเป็นไปได้ที่ดัชนีจะขึ้นไปยืนแถว 1,350 จุดมีมากน้อยเพียงใด ? เพราะสภาพโดยรวมของตลาดหุ้นไทยยังติดลูกแทงกั๊กตลอดเวลา จึงต้องย้อนกลับมาดูเส้นแนวต้านสำคัญ 75 วัน ซึ่งอยู่แถวบริเวณ 1,335 จุดแกร่งเพียงใด ? ผนวกกับจุดสูงสุดของการเด้งกลับในแต่ละรอบต่ำลงเรื่อย ๆ เลยทำให้ภาพใหญ่ไม่โสภาสถาพรนะจะบอกให้
*วันนี้ถึงต้องย้ำหัวหมุดกับแฟนคลับขาเดย์เทรดกันอีกสักรอบว่า กรอบการเล่นเที่ยวนี้มีค่อนข้างจำกัด และมีความเสี่ยงที่จะโดนเขย่าเพื่อทดสอบกำลังใจ จึงต้องเข้าใจกลยุทธ์เที่ยวนี้เป็นลักษณะเวียนตัวเล่นกันไปเรื่อย ๆ ส่งผลให้การทะยานขึ้นไปไม่สุดซอยเหมือนรอบก่อน ๆ แต่ในขณะเดียวกันก็เป็นโอกาสดีที่นักเล่นได้เห็นหุ้นตัวเดิมที่หายหน้าไปนานขึ้นมาติดในกระดาน most active นะจะบอกให้
*เหมือนกับการถีบตัวของหุ้น GULF ขึ้นมายืนปิดที่ระดับ 33.50 บาท บวกไป 2 บาท หรือขึ้นไป 6.35% ด้วยมูลค่าการซื้อขาย 2.04 พันล้านบาท “โมนิก้า” มองเป็นจุดของการเล่นรอบใหม่แบบไม่ต้องคิดอะไรให้มากความ เพราะที่ผ่านมาโดนกดดันจากเรื่องการเพิ่มทุนเป็นหลัก แต่ทันทีที่ทุกอย่างเข้ารูปเข้ารอย และทุกคนเห็นหนทางข้างหน้าเต็มไปด้วยโอกาสในการเบ่งกำไรเพิ่มขึ้นอีกก็เท่านั้นเองจ้า
*ส่วนในรายของ CRC ได้แรงหนุนจากข่าวติดฟุตซี่ แรงซื้อจากกองทุนถึงไหลมาเทมาไม่ขาดสาย จนราคาหุ้นวิ่งขึ้นมาปิดที่ 31.25 บาท บวกไป 1.50 บาท หรือขึ้นไป 5% ด้วยมูลค่าการซื้อขาย 1.66 พันล้านบาท “โมนิก้า” ถือเป็นจุดที่เหมาะต่อการไหลตามน้ำแบบไม่ต้องลังเลใจ ผสานกับบริษัทน่าจะผ่านจุดต่ำสุดในการทำธุรกิจ จึงน่าจะเป็นแรงส่งที่ทำให้สถานการณ์ของหุ้นดีขึ้นเป็นลำดับนะจะบอกให้
*คล้ายกับแรงเชียร์ที่มีต่อ GPSC หลังราคาหุ้นร่วงลงมาเยอะ และผลงานในครึ่งปีหลังน่าจะปังสุด ๆ กลายเป็นตัวแปรสำคัญที่ทำให้ราคาหุ้นขึ้นมายืนปิดที่ 65.75 บาท บวกไป 1.75 บาท หรือขึ้นไป 2.70% ด้วยมูลค่าการซื้อขาย 949 ล้านบาทได้อีกครั้ง ผนวกกับแรงซื้อยังมีลักษณะไหลเข้ามาไม่ขาดสาย จึงเป็นจุดของการเล่นแบบ follow buy แบบไม่ต้องกังวลใจ เพราะราคาเป้าหมายเขาให้เกิน 100 บาทกันทั้งนั้นนะจ๊ะ
*สำหรับรายที่เล่นกันแบบสุดจัดต้องยกให้ AS หลังราคาหุ้นกระโดดขึ้นเกือบวันละ 10% ผสานกับมีสตอรี่กำไรเด่นขึ้นอย่างชัดเจนในครึ่งปีหลัง เลยทำให้หุ้นที่เคยมีอาการง่อยเปลี้ยเพลียแรงอยู่แถว ๆ 2 บาท กลายเป็นหุ้นที่มีค่าตัวเกือบ 5 บาทไปเสียแล้ว “โมนิก้า” เลยอยากให้แฟนคลับประเมินกันเอาเองว่า การขึ้นมายืนปิดที่ระดับ 4.72 บาท บวกไป 0.36 บาท หรือขึ้นไป 8.25% ด้วยมูลค่าการซื้อขาย 316 ล้านบาท ใช่จุดที่เล่นต่อไหมเอ่ย ?
*เช่นเดียวกับในรายของ AAV พุ่งพรวดพราดขึ้นมาปิดที่ 2.08 บาท บวกไป 0.16 บาท หรือขึ้นไป 8.30% ด้วยมูลค่าการซื้อขาย 362 ล้านบาท ก็เป็นแพทเทิร์นเดิมเหมือนก่อนหน้านี้ทุกอย่าง “โมนิก้า” ถึงอยากให้แฟนคลับลองคิดกันนิดหนึ่งว่า การดันหุ้นขึ้นมาแถว ๆ 2.10 บาทต่อจากนั้นปล่อยให้ร่วงลงมาแถว 1.80 บาท ซึ่งเป็นเหตุการณ์ที่เกิดขึ้นให้เห็นอย่างน้อย ๆ 4 ครั้งในรอบ 2 เดือน มันเป็นจุดที่มีความเสี่ยงขนาดไหน ?..อิอิอิ
*เหมือนกับอาการที่เกิดขึ้นกับหุ้น THCOM จู่ ๆ เด้งขึ้นมาปิดที่ระดับ 6.45 บาท บวกไป 0.45 บาท หรือขึ้นไป 7.50% ด้วยมูลค่าการซื้อขาย 368 ล้านบาท ทั้งที่ก่อนหน้านี้ออกอาการซึม ๆ ก็เป็นอีกหนึ่งเรื่องราวที่ขาลุยต้องคิดให้ดีก่อนใส่หนัก ๆ เพราะราคาที่เห็นวันนี้ก็เป็นยอดเก่าที่เคยจบดื้อ ๆ “โมนิก้า” ถึงอยากให้มิตรสหายที่ถนัดเล่นรอบช่วยพิจารณากันให้ถี่ถ้วนหน่อย..เดี๋ยวจะหาว่า คนสวยไม่เตือนเจ้าค่ะ